-OPĆI DIO-
POLUGODIŠNJE IZVJEŠĆE O IZVRŠENJU FINANCIJSKOG PLANA ZAVODA ZA JAVNO ZDRAVSTVO MEĐIMURSKE ŽUPANIJE ZA 2026. GODINU
Na temelju članaka 81-86 Zakona o proračunu (NN. Br. 144/21) propisuje se obveza izrade i donošenja izvještaja o izvršenju financijskog plana.

Sadržaj  Izvještaja o izvršenju financijskog plana propisan je Pravilnikom o polugodišnjem i godišnjem izvještaju o izvršenju proračuna (NN  85/23) a isti osim prikaza ukupno ostvarenih prihoda i primitaka te rashoda i izdataka prema ekonomskoj klasifikaciji (Opći dio) uključuje i njihovu raspodjelu po izvorima financiranja, prema funkcijskoj i organizacijskoj klasifikaciji. 

Zavod za javno zdravstvo Međimurske županije je zdravstvena ustanova organizirana za obavljanje javnozdravstvene djelatnosti koja obuhvaća.

-
Djelatnost za epidemiologiju zaraznih bolesti te kroničnih nezaraznih bolesti

-
Djelatnost kliničke mikrobiologije

-
Djelatnost školske i adolescentne medicine

-
Djelatnost za javno zdravstvo i promicanje zdravlja

-
Djelatnost za zdravstvenu ekologiju

-
Djelatnost za zaštitu mentalnog zdravlja, prevenciju i izvanbolničko liječenje ovisnosti

Javnozdravstvenu djelatnost Zavod obavlja kao javnu službu.

 Zavod za javno zdravstvo Međimurske županije je proračunski korisnik jedinice lokalne i područne (regionalne) samouprave i svojim poslovanjem obavlja zdravstvenu djelatnost na načelima sveobuhvatnosti, kontinuiranosti, dostupnosti i cjelovitog pristupa u primarnoj zdravstvenoj zaštiti, te specijaliziranog pristupa u specijalističko-konzilijarnoj zdravstvenoj zaštiti, i to s osnova:
A.  sklopljenog Ugovora s Hrvatskim zavodom za zdravstveno osiguranje o provođenju 

-  primarne zdravstvene zaštite iz obveznog zdravstvenog osiguranja prema vrsti zdravstvene   zaštite: higijensko-epidemiološke, preventivno-odgojnih mjera zdravstvene zaštite školske djece i studenata, provođenje javnog zdravstva i zdravstvena zaštita mentalnog zdravlja, prevencije i izvanbolničkog liječenja ovisnika

- specijalističko-dijagnostičke zdravstvene zaštite medicinske mikrobiologije s parazitologijom,

B. općeg akta HZZO-a na ime pružanja zdravstvenih usluga Djelatnosti kliničke mikrobiologije stacionarnim pacijentima Županijske bolnice Čakovec,

C. neposrednog plaćanja zdravstvenih usluga od strane korisnika izvan obveznog odnosno osnovnog zdravstvenog osiguranja,

Na zahtjev osnivača Zavod  aktivno sudjeluje u izradi i provedbi plana zdravstvene zaštite, planova promicanja zdravlja, prevencije te ranog otkrivanja bolesti za područje Međimurske županije.

OBRAZLOŽENJE FINANCIJSKIH POKAZATELJA

PRIHODI I PRIMICI

Ukupni prihodi i primici Zavoda za javno zdravstvo Međimurske županije u 2026. godini planirani su u iznosu od 4.361.498,60 EUR a ostvarenje istih u prvoj polovici  2026. godine iznosi  2.043.998,98 EUR ili 46,86 % od godišnjeg plana. 

Zavod za javno zdravstvo Međimurske županije  ostvario je:

· Opće prihode i primitke za decentralizirane funkcije u zdravstvu u prvom polugodištu 2026. godine koji su ostvareni u visini od 49,97 % godišnjeg plana. Riječ je o sredstvima namijenjenima financiranju decentraliziranih funkcija, odnosno redovnog tekućeg održavanja medicinske, nemedicinske i informatičke opreme te redovitog održavanja računalnih programa.
· Vlastite prihode  čine prihodi od pruženih  usluga specijalističko-konzilijarne zdravstvene zaštite s osnova pružanja zdravstvenih usluga stacionarnim pacijentima Županijske bolnice Čakovec, prihode od provođenja tečajeva higijenskog minimuma, prihode od provođenja sanitarnih pregleda te prihode od provođenja analize ispravnosti vode, predmeta i hrane, kao i prihodi od provođenja monitoringa vodoobskrbnih sustava te monitoringa komaraca. Spomenuti prihod čine i naplaćene usluge od korisnika izvan obveznog zdravstvenog osiguranja, kada se usluge pružaju na trošak samog korisnika. U vlastite prihode ubrojeni su i prihodi od kamata koje obračunava banka. Ostvareni vlastiti prihodi u prvoj polovici 2026. godine čine 50 %  godišnjeg plana . 
· Prihode za posebne namjene  koji se sastoje od prihoda od participacija te prihoda od HZZO-a temeljem ugovora -  primarne zdravstvene zaštite iz obveznog zdravstvenog osiguranja prema vrsti zdravstvene   zaštite: higijensko-epidemiološke, preventivno-odgojnih mjera zdravstvene zaštite školske djece i studenata, provođenje javnog zdravstva i zdravstvena zaštita mentalnog zdravlja, prevencije i izvanbolničkog liječenja ovisnika te specijalističko-dijagnostičke zdravstvene zaštite medicinske mikrobiologije s parazitologijom. Ostvareni prihodi za posebne namjene u prvoj polovici 2026. godine  čine 47,73%  godišnjeg plana.  Indeks je manji od 50% jer je bio planiran veći rast ugovorenih vrijednosti za primarnu zdravstvenu zaštitu a koji nije ostvaren.
· Pomoći iz državnog proračuna-decentralizirana sredstva od strane Međimurske županije za nabavku nefinancijske imovine. U prvoj polovici 2026. godine ostvarili smo 44,75 % planiranih prihoda iz razloga što se veće nabavke dugotrajne imovine planiraju u drugoj polovici 2026. godine.
·  Ostale pomoći koje obuhvaćaju prihode od programa financiranog od strane Ministarstva zdravstva, prihode od primljenih cjepiva i potrošnog medicinskog materijala (šprica, igala i sl.) od Hrvatskog zavoda za javno zdravstvo te refundacije plaća pripravnika od HZZO-a. U prvom polugodištu 2026. godine Zavod je od Hrvatskog zavoda za javno zdravstvo zaprimio cjepiva i potrošni medicinski materijal u vrijednosti od 169.363,83 EUR, dok su refundacije plaća pripravnika iznosile 49.703,75 EUR. U okviru ostalih pomoći planiran je i prihod od Fonda za zaštitu okoliša i energetsku učinkovitost u iznosu od 9.000 EUR, koji nije ostvaren u prvom polugodištu 2026. godine. Također, planiran je prihod od programa koji financira Ministarstvo zdravstva u iznosu od 55.000 EUR, čija se realizacija očekuje u drugom polugodištu 2026. godine. U prvom polugodištu 2026. godine ostvareno je 36,34 % godišnje planiranih prihoda po ovoj osnovi. Indeks je manji od 50 % jer se najveći dio prihoda očekuje u drugom polugodištu, kada je planirana isporuka sezonskih cjepiva protiv gripe i bolesti COVID-19 te realizacija prihoda od programa Ministarstva zdravstva.

· Pomoći EU koje se sastoji od prihoda od projekta „Financiranje specijalizacija ZZJZ Međimurske županije” a kojim se financiraju plaće  specijalizanata. U prvoj polovici 2026. godine ostvarili  65,56 % godišnje planiranih prihoda. U listopadu 2025. godine je jedna specijalizantica završila specijalizaciju stoga u nastavku godine financiramo samo 1 specijalizanticu. Indeks je premašio 50 % jer naplata, koja je prema posljednjem ZNS-u bila planirana za 2025. godinu, nije izvršena u predviđenom razdoblju. Posljedično, prihod je naplaćen u 2026. godini, što je rezultiralo povećanjem prihodovne strane.
· Prihode od nefinancijske imovine i nadoknade  šteta s osnova osiguranja a koji se sastoji od prodane dotrajale imovine Zavoda. U prvoj polovici 2026. godine ostvarili  smo 86,83 % godišnje planiranih prihoda. Budući da prodaja dotrajale imovine ovisi o nastalim kvarovima i potrebi za njezinim rashodovanjem, nije moguće precizno procijeniti dinamiku i opseg ostvarenja tih prihoda.

RASHODI I IZDACI

Ukupni rashodi i izdaci Zavoda za 2026. godinu planirani su u iznosu od 4.510.711,60 EUR a ostvarenje istih u prvoj polovici  2026. godini iznosi  2.224.579,66 EUR ili 49,32 %  godišnjeg plana. 

Rashodi za zaposlene-31 planirani su u visini utvrđenih plaća i materijalnih prava zaposlenika prema Temeljnom kolektivnom ugovoru za službenike i namještenike u javnim službama, Uredbe o nazivima radnih mjesta i koeficijentima složenosti poslova u javnim službama. Rashodi za zaposlene planirani su u iznosu od 2.908.335,00 EUR a ostvarenje istih u prvoj polovici 2026.g. iznosi 1.455.258,63 EUR te čine 50,04% planiranih rashoda za zaposlene. Rashodi za zaposlene pokriveni su prihodima za posebne namjene, prihodima od EU, ostalim pomoćima te vlastitim prihodima. 
Materijalni rashodi-32  planirani su u iznosu od 1.484.882,60 EUR, dok su u prvom polugodištu 2026. godine ostvareni u iznosu od 690.820,56 EUR, što predstavlja 46,52 % godišnjeg plana. Materijalni rashodi ostvareni su u manjem iznosu od planiranog jer se najveći dio potrošnje cjepiva očekuje u drugom polugodištu 2026. godine, kada je planirana distribucija i primjena sezonskih cjepiva protiv gripe i bolesti COVID-19. Materijalni rashodi financirani su iz općih prihoda i primitaka, decentraliziranih sredstava, donacija, pomoći EU, prihoda za posebne namjene, ostalih pomoći te vlastitih prihoda.
Financijski rashodi-34-planirani su iznosu od 3.500 EUR dok ostvarenje istih u prvoj polovici 2026. iznosi 1.714,03 EUR te čine 48,97% planiranih. Ostvarenje financijskih rashoda odnosi se na naknade za platni promet koji obračuna banka. Financijski rashodi se  pokrivaju vlastitim prihodima. 
Tekuće donacije-38- planirane su u iznosu od 400 EUR, dok u prvom polugodištu 2026. godine nije bilo ostvarenih rashoda po ovoj osnovi. Planirana je donacija Klubu liječenih alkoholičara, koji je partner Zavoda u provedbi programa Djelatnosti mentalnog zdravlja i prevencije ovisnosti financiranog od strane Ministarstva zdravstva. Rashodi za tekuće donacije financiraju se iz pomoći, a njihova realizacija očekuje se u drugom polugodištu, odnosno do kraja 2026. godine.
Rashodi za nabavu neproizvedene dugotrajne imovine-41 planirani su u  iznosu od 1.200 EUR dok ostvarenje istih u prvoj polovici 2026. iznosi  525,00 EUR te čine 43,75% planiranih. Isti  su  pokriveni decentraliziranim sredstvima a odnose se na kupnju licenci.
Rashodi za nabavu proizvedene dugotrajne imovine-42 planirani su u iznosu od 96.394,00 EUR, dok su u prvom polugodištu 2026. godine ostvareni u iznosu od 73.736,42 EUR, što predstavlja 76,49 % godišnjeg plana. Rashodi za nabavu proizvedene dugotrajne imovine financirani su iz decentraliziranih sredstava, vlastitih prihoda, pomoći te prihoda od prodaje nefinancijske imovine i naknada šteta s osnove osiguranja. Ostvarenje rashoda veće je od dinamike predviđene planom jer je dio nabave dugotrajne imovine realiziran ranije kako bi se pravodobno podnijeli zahtjevi za refundaciju sredstava Međimurskoj županiji u okviru decentraliziranih funkcija.

Rashodi za dodatna ulaganja na nefinancijskoj imovini-45- planirani su u iznosu od 16.000 EUR dok ostvarenje istih u prvoj polovici 2026. godini iznosi 2.525,00 EUR što predstavlja 15,78% godišnjeg plana. Planirano je uređenje parka u krugu bolnice ali račun za isti nije pristigao u prvoj polovici 2026. godine. Rashodi za dodatna ulaganja na nefinancijskoj imovini pokriveni su decentraliziranim sredstvima, vlastitim prihodima te prihodima od prodaje nefinancijske imovine.
FINANCIJSKI REZULTAT

Zavod za javno zdravstvo Međimurske županije prema pokazateljima financijskog poslovanja u razdoblju od 01. siječnja do 30. lipnja 2026. godine ostvario je ukupne prihode u iznosu od 2.043.998,98 EUR, te ukupne rashode u 2.224.579,66 EUR, prilikom čega je nastao manjak prihoda i primitaka nad rashodima u iznosu od 180.580,68 EUR.  Budući da preneseni višak iz prethodne godine iznosi 305.222,34 EUR, na dan 30.06.2026. korigirani višak prihoda iznosi 124.641,66 EUR.

Najznačajniji utjecaj na manjak  imala je Odluka Ministarstva zdravstva od 1. srpnja 2024. o smanjenju cijena sanitarnih pregleda i higijenskog minimuma za 50 %, što je dovelo do manje ostvarenih prihoda u iznosu od 89-tis EUR. Ostatak manjka odnosi se na kapitalna ulaganja i održavanje u iznosu od 25-tis EUR, za koja se očekuje povrat iz decentraliziranih sredstava, te na dospjele, a neplaćene usluge HZZO-a i ostalih korisnika u iznosu od 54-tis EUR. Osim spomenutog,  utrošak cjepiva u 2026. godini bio je za 14-tis EUR veći od evidentiranog prihoda od novih isporuka, što je rezultat korištenja zaliha cjepiva iz 2025. godine. Dodatno na manjak su utjecali troškovi po programu mentalnog zdravlja u iznosu od 14-tis EUR koji financira Ministarstvo zdravstva te se prihod očekuje u drugoj polovici godine.
DOSPJELE OBVEZE

Zavod za javno zdravstvo Međimurske županije sve obveze plaća na vrijeme stoga nema dospjelih neplaćenih obveza.
Čakovec, 30.07.2026.

